钦定古今图书集成/明伦汇编/官常典/第413卷 > 晁崇
## 钦定古今图书集成/明伦汇编/官常典/第413卷 > 晁崇

按《魏书》本传，“崇字子业，辽东襄平人也。家世史官。崇
善天文术数，知名于时，为慕容垂太史郎。从慕容宝
败于参合，获崇后乃赦之。太祖爱其伎术，甚见亲待。
从平中原，拜太史令。诏崇造浑仪历，象日月星辰。迁
中书侍郎，令如故。天兴五年，月晕左角，蚀将尽，崇奏
曰：‘占为角虫将死’。时太祖既克姚平于柴壁，以崇言”
之征，遂命诸军焚车而反。牛果大疫，舆驾所乘巨犗
数百头，亦同日毙于路侧，自馀首尾相继。是岁，天下
之牛死者十七八，麋鹿亦多死。崇弟懿，明辩而才不
及崇也，以善北人语内侍左右，为黄门侍郎，兄弟并
显。懿好矜容仪，被服僭度，言音类太祖，左右每闻其
声，莫不惊竦，太祖知而恶之。后其家奴告崇与懿叛，
又与〈阙〉臣王《次多》潜通招引姚兴，太祖御之。及兴寇
平阳，车驾击破之，太祖以“奴言”为实，还次晋阳，执崇
兄弟，并赐死。